Title: กฎกระทรวงกำหนดการขยายระยะเวลาการใช้บังคับผังเมืองรวม (ฉบับที่ 19) พ.ศ. 2554

กฎกระทรวง

กฎกระทรวง
กำหนดการขยายระยะเวลาการใช้บังคับผังเมืองรวม
(ฉบับที่ ๑๙)
พ.ศ. ๒๕๕๔[๑]

อาศัยอำนาจตามความในมาตรา ๕ แห่งพระราชบัญญัติการผังเมือง พ.ศ. ๒๕๑๘ และมาตรา
๒๖ แห่งพระราชบัญญัติการผังเมือง พ.ศ. ๒๕๑๘
ซึ่งแก้ไขเพิ่มเติมโดยพระราชบัญญัติการผังเมือง (ฉบับที่ ๓) พ.ศ. ๒๕๓๕
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ให้ยกเลิกความในลำดับที่ ๙๗ ของข้อ ๒
แห่งกฎกระทรวงกำหนดการขยายระยะเวลาการใช้บังคับผังเมืองรวม พ.ศ. ๒๕๔๙
ซึ่งแก้ไขเพิ่มเติมโดยกฎกระทรวงกำหนดการขยายระยะเวลาการใช้บังคับผังเมือง (ฉบับที่
๑๖) พ.ศ. ๒๕๕๓

ให้ไว้
ณ วันที่ ๔ พฤษภาคม พ.ศ. ๒๕๕๔
ชวรัตน์
 ชาญวีรกูล
รัฐมนตรีว่าการกระทรวงมหาดไทย

หมายเหตุ
:- เหตุผลในการประกาศใช้กฎกระทรวงฉบับนี้ คือ
เนื่องจากในปัจจุบันได้มีกฎกระทรวงกำหนดให้ใช้บังคับผังเมืองรวมเกาะภูเก็ต พ.ศ.
๒๕๔๘ ใช้บังคับในท้องที่ตำบลไม้ขาว ตำบลเทพกระษัตรี ตำบลสาคู ตำบลป่าคลอก
ตำบลเชิงทะเล ตำบลศรีสุนทร อำเภอถลาง ตำบลเกาะแก้ว ตำบลรัษฎา ตำบลตลาดใหญ่ ตำบลวิชิต
ตำบลตลาดเหนือ ตำบลกะรน ตำบลฉลอง ตำบลราไวย์ อำเภอเมืองภูเก็ต และตำบลกมลา ตำบลกะทู้
ตำบลป่าตอง อำเภอกะทู้ จังหวัดภูเก็ต โดยสิ้นสุดการใช้บังคับในวันที่ ๒๔ มีนาคม
๒๕๕๓ และมีการขยายระยะเวลาการใช้บังคับกฎกระทรวงให้ใช้บังคับผังเมืองรวมเกาะภูเก็ตต่อไปอีกหนึ่งปีเป็นครั้งที่สองโดยสิ้นสุดการใช้บังคับในวันที่
๒๔ มีนาคม ๒๕๕๕
แต่โดยที่สภาพการณ์และสิ่งแวดล้อมในการใช้บังคับผังเมืองรวมเกาะภูเก็ตมีการเปลี่ยนแปลงไป
และโดยที่ได้มีการกำหนดให้ใช้บังคับผังเมืองรวมจังหวัดภูเก็ตเพื่อใช้เป็นแนวทางในการพัฒนาและการดำรงรักษาเมืองและบริเวณที่เกี่ยวข้องหรือชนบท
ในด้านการใช้ประโยชน์ในทรัพย์สิน การคมนาคมและการขนส่ง การสาธารณูปโภค
บริการสาธารณะ และสภาพแวดล้อม ดังนั้น เพื่อให้การบังคับใช้ผังเมืองรวมในท้องที่จังหวัดภูเก็ตเป็นไปโดยถูกต้อง
สมควรยกเลิกการขยายระยะเวลาการใช้บังคับกฎกระทรวงให้ใช้บังคับผังเมืองรวมเกาะภูเก็ต
 จึงจำเป็นต้องออกกฎกระทรวงนี้

ปริยานุช/ผู้จัดทำ
๑๑ กรกฎาคม
๒๕๕๔

ณัฐวดี/ตรวจ
๑๑ กรกฎาคม
๒๕๕๔

ปริญสินีย์/ปรับปรุง
๓๑ ตุลาคม ๒๕๕๗

[๑] ราชกิจจานุเบกษา
เล่ม ๑๒๘/ตอนที่ ๕๕ ก/หน้า ๒๓/๗ กรกฎาคม ๒๕๕๔